Avainsanat

Tiivistelmä



Avainsanat

1. Valtiontuki — Kielto — Poikkeukset — Komission tiedonanto, joka koskee pienten ja keskisuurten yritysten valtion tukia koskevia suuntaviivoja — Pienten ja keskisuurten yritysten käsitteen määritteleminen — Riippumattomuusedellytyksen tulkitseminen — (Pienten ja keskisuurten yritysten määritelmästä annettu komission suositus 96/280; komission tiedonanto, joka koskee pienten ja keskisuurten yritysten valtion tukia koskevia yhteisön suuntaviivoja)

2. Valtiontuki — Tuen yhteensopivuus yhteisön sääntöjen kanssa — Tuensaajien mahdollinen perusteltu luottamus — Suoja — Edellytykset ja rajoitukset — (EY 88 artikla)

Tiivistelmä

1. Komissiota sitovat ne suuntaviivat ja tiedonannot, jotka se on laatinut valtiontukien valvonnan alalla, sillä edellytyksellä, ettei niillä poiketa perustamissopimuksen määräyksistä ja että jäsenvaltiot ovat ne hyväksyneet.

Vuonna 1996 julkaistun komission tiedonannon, joka koskee pienten ja keskisuurten yritysten (pk-yritykset) valtion tukia koskevia yhteisön suuntaviivoja, 1.2 kohdasta ilmenee tältä osin, että markkinoiden puutteet, joiden takia pk-yritykset joutuvat kohtaamaan esteitä ja jotka siten rajoittavat näiden yritysten yhteiskunnallisesti ja taloudellisesti suotavaa kehitystä, ovat syynä komission myönteiseen suhtautumiseen tällaiseen tukeen, ja kyseisen tiedonannon 3.2 kohdasta ilmenee puolestaan, että jotta yritys voidaan katsoa kyseisissä suuntaviivoissa tarkoitetuksi pk-yritykseksi, sen on täytettävä kolme edellytystä, eli henkilökunnan määrää, yrityksen taloutta ja riippumattomuutta koskevat edellytykset. Pk-yritysten määritelmää koskevan komission suosituksen 96/280 liitteessä olevan 1 artiklan 3 kohdassa todetaan viimeksi mainitun edellytyksen osalta, että riippumattomia yrityksiä ovat ne yritykset, joiden pääomasta tai äänivaltaisista osakkeista 25 prosenttia tai enemmän ei ole yhden sellaisen yrityksen omistuksessa tai sellaisten yritysten yhteisomistuksessa, joihin ei voida soveltaa joko pk-yrityksen tai pienen yrityksen määritelmää.

Tietyn päätöksen päätösosa ja perustelut liittyvät kuitenkin ehdottomasti toisiinsa, ja tämän vuoksi päätöstä tulkittaessa on tarvittaessa otettava huomioon päätöksen tekemiseen johtaneet syyt.

Erityisesti kyseisen suosituksen 18., 19. ja 22. perustelukappaleesta sekä pk-yritysten tuen suuntaviivoja koskevan tiedonannon 3.2 kohdasta ilmenee siten, että riippumattomuusedellytyksen tarkoituksena on varmistaa, että pk-yrityksiin kohdistettavat toimenpiteet hyödyttävät aidosti yrityksiä, jotka kokonsa takia ovat epäedullisessa asemassa, eikä sen sijaan yrityksiä, jotka kuuluvat suureen konserniin ja jotka pystyvät siis saamaan rahoitusta ja tukea, joita vastaavankokoisilla kilpailijoilla ei ole käytettävissään. Edellä mainituista säännöksistä ilmenee myös, että ainoastaan todella riippumattomien pk-yritysten huomioon ottamiseksi on poistettava sellaiset pk-yritysten oikeudelliset rakennelmat, jotka muodostavat taloudellisia ryhmiä, joiden voima ylittää tällaisen yrityksen voiman, ja että on valvottava, että pk-yrityksen määritelmää ei kierretä pelkästään muodollisilla perusteilla.

Riippumattomuusedellytystä on näin ollen tulkittava tämän tarkoituksen mukaisesti siten, että yrityksen, josta suuri yritys omistaa vähemmän kuin 25 prosenttia ja joka siten muodollisesti täyttää kyseisen edellytyksen, mutta joka todellisuudessa kuuluu suureen yrityskonserniin, ei voida kuitenkaan katsoa täyttävän tätä edellytystä.

(ks. 45–51 kohta)

2. Tuensaajayrityksille voi periaatteessa, kun otetaan huomioon komission EY 88 artiklan perusteella harjoittaman valtion tukia koskevan valvonnan pakottava luonne, syntyä tuen lainmukaisuutta koskeva perusteltu luottamus vain siinä tapauksessa, että tuki on myönnetty mainitussa artiklassa määrättyä menettelyä noudattaen.

Tästä seuraa, että niin kauan kuin komissio ei ole tehnyt hyväksymispäätöstä ja jopa niin kauan kuin määräaika kanteen nostamiselle tästä päätöksestä ei ole päättynyt, tuensaajalla ei ole varmuutta suunnitellun tuen laillisuudesta, mikä yksin voi aikaansaada tuensaajan perustellun luottamuksen.

(ks. 65 ja 66 kohta)